शुक्लयजुर्वेदः/अध्यायः ३२
अध्याय 32  यम सूक्तम्
सर्वमेध सम्बद्धा मन्त्राः

32.1 
तद् एवाग्निस् तद् आदित्यस् तद् वायुस् तद् उ चन्द्रमाः । 
तद् एव शुक्रं तद् ब्रह्म ता ऽ आपः स प्रजापतिः ॥ 

32.2 
सर्वे निमेषा जज्ञिरे विद्युतः पुरुषाद् अधि । 
नैनमूर्ध्वं न तिर्यञ्चं न मध्ये परि जग्रभत् ॥ 

32.3 
न तस्य प्रतिमा ऽ अस्ति यस्य नाम महद् यशः । 
हिरण्यगर्भ ऽ इत्य् एषः । 
मा मा हिꣳसीद् इत्य् एषा । 
यस्मान् न जात ऽ इत्य् एष ॥ 

32.4 
एषो ह देवः प्रदिशो ऽनु सर्वाः पूर्वो ह जातः स ऽ उ गर्भै ऽ अन्तः । 
स ऽ एव जातः स जनिष्यमाणः प्रत्यङ् जनास् तिष्ठति सर्वतोमुखः ॥ 

32.5 
यस्माज् जातं न पुरा किं चनैव य आबभूव भुवनानि विश्वा । 
प्रजापतिः प्रजया सꣳरराणस् त्रीणि ज्योतीꣳषि सचते स षोडशी ॥ 

32.6 
येन द्यौर् उग्रा पृथिवी च दृढा येन स्व स्तभितं येन नाकः । 
यो ऽ अन्तरिक्षे रजसो विमानः कस्मै देवाय हविषा विधेम ॥ 

32.7 
यं क्रन्दसी ऽ अवसा तस्तभाने ऽ अभ्यैक्षेतां मनसा रेजमाने । 
यत्राधि सूर ऽ उदितो विभाति कस्मै देवाय हविषा विधेम । 
आपो ह यद् बृहतीः । 
यश् चिद् आपः ॥ 

32.8 
वेनस् तत् पश्यन् निहितं गुहा सद् यत्र विश्वं भवत्य् एकनीडम् । 
तस्मिन्न् इदꣳ सं च वि चैति सर्वꣳ स ऽ ओतः प्रोतश् च विभूः प्रजासु ॥ 

32.9 
प्र तद् वोचेद् अमृतं नु विद्वान् गन्धर्वो धाम विभृतं गुहा सत् । 
त्रीणि पदानि निहिता गुहास्य यस् तानि वेद स पितुः पितासत् ॥ 

32.10 
स नो बन्धुर् जनिता स विधाता धामानि वेद भुवनानि विश्वा । 
यत्र देवा ऽ अमृतम् आनशानास् तृतीये धामन्न् अध्य् ऐरयन्त ॥ 

32.11 
परीत्य भूतानि परीत्य लोकान् परीत्य सर्वाः प्रदिशो दिशश् च । 
उपस्थाय प्रथमजाम् ऋतस्यात्मनात्मानम् अभि सं विवेश ॥ 

32.12 
परि द्यावापृथिवी सद्य ऽ इत्वा परि लोकान् परि दिशः परि स्वः । 
ऋतस्य तन्तुं विततं विचृत्य तद् अपश्यत् तद् अभवत् तद् आसीत् ॥ 

32.13 
सदसस् पतिम् अद्भुतं प्रियम् इन्द्रस्य काम्यम् । 
सनिं मेधाम् अयासिषꣳम् स्वाहा ॥ 

32.14 
यां मेधां देवगणाः पितरश् चोपासते । 
तया माम् अद्य मेधयाग्ने मेधाविनं कुरु स्वाहा ॥ 

32.15 
मेधां मे वरुणो ददातु मेधाम् अग्निः प्रजापतिः । 
मेधाम् इन्द्रस् च वायुश् च मेधां धाता ददातु मे स्वाहा ॥ 

32.16 
इदं मे ब्रह्म च क्षत्रं चोभे श्रियम् अश्नुताम् । 
मयि देवा दधतु[ दधवु ] श्रियम् उत्तमां तस्यै ते स्वाहा ॥